Vi har gennem længere tid været vant til klart og tørt aprilvejr, men nu er det slut. Efter en stort set regnfri periode siden 11. april begynder der at være noget mere vådt i prognoserne. Det skriver TV2 Vejret . Vejrskiftet begynder torsdag, hvor det meste af landet vil få regn. Herudover vil det blive en smule mindre koldt om natten. Generelt vil det kølige vejr dog fortsætte. Det er kun Nordjylland, der torsdag kan undgå regn, inden det skifter ligesom i resten af landet. Fredag bliver med regn, men dog pænere end weekenden, der byder på lidt mere vand fra oven. Efter weekenden er prognoserne mere usikre, men som det ser ud nu, kan der være et større regnvejr på vej først i næste uge. En enkelt af prognosemodellerne peger endda på, at der kan være et direkte vinterligt islæt i nedbøren, men dette afhænger af udviklingen i et lavtryk nord for Danmark, skriver TV2 Vejret.

Referat:
Det tørre vejr lakker mod enden. Nordjylland får dog som den sidste del af landet regn.